Γραφείο Τύπου

και Δημοσίων Σχέσεων,

Tομέας Προώθησης και Προβολής

και Προβολής

Παρασκευή, 7 Ιουνίου 2019

ΜΗΝΥΜΑ ΕΛΠΙΔΑΣ ΜΕΣΑ ΑΠΟ ΤΟ ΒΙΒΛΙΟ

«Αιχμάλωτος στην Τουρκία...

με δανεικό παντελόνι και ξυπόλητος»

Ο συγγραφέας του, Πολύδωρος Πολυδώρου

αποτυπώνει τη δική του αλήθεια

Στην κατάμεστη αίθουσα εκδηλώσεων του Κέντρου Κοινωνικών Δραστηριοτήτων σε κλίμα ιδιαίτερης συγκίνησης παρουσιάστηκε από το Πανεπιστήμιο Κύπρου την Πέμπτη, 6 Ιουνίου 2019, η δεύτερη έκδοση του βιβλίου «Αιχμάλωτος στην Τουρκία… με δανεικό παντελόνι και ξυπόλυτος», του συγγραφέα Πολύδωρου Ι. Πολυδώρου. Σπάζοντας την σιωπή πολλών χρόνων μέσα από μια «ιερή αγανάκτηση», καθότι μετά την αιχμαλωσία και τις κακουχίες που υπέστηκε κατά την τουρκική εισβολή του 1974, τόσο ο ίδιος όσο και συμπολεμιστές του, η Πολιτεία δεν φαίνεται να επέδειξε τον προσήκοντα σεβασμό, ούτε όμως και οιοδήποτε διάθεση αναγνώρισης. Όπως ο ίδιος ο συγγραφέας καταμαρτυρεί, αυτό διότι στο στρατιωτικό Φύλλο Πορείας που έλαβαν εφ’ όσον απολύθηκαν, αναγράφονταν στοιχεία, τα οποία μονάχα προσβολή υποδηλώνουν για ανθρώπους οι οποίοι χωρίς δεύτερες σκέψεις, ως κληρωτοί στρατιώτες πολέμησαν με αυτοθυσία για την πατρίδα τους. Στην αντιφώνησή του, ο κ. Πολυδώρου, αναφέρθηκε στους λόγους που τον ώθησαν να γράψει αυτό το πόνημα, μεταξύ άλλων, όπως ανέφερε, για να προστατεύσει τη μνήμη αυτών που βρέθηκαν σε ομαδικούς τάφους όπως στον Κορνόκηπο, Κνώδαρα, Σίντα, Τζιάος και αλλού.

Στον χαιρετισμό που απηύθυνε ο Πρύτανης του Πανεπιστημίου Κύπρου, Καθηγητής Τάσος Χριστοφίδης, αναφέρθηκε συνοπτικά στην αποτύπωση της αλήθειας μιας ολόκληρης εποχής, η οποία μέχρι τώρα παρέμενε σχεδόν εξολοκλήρου άγραφη. Ακολούθως, στον χαιρετισμό του ο Πρόεδρος του Συνδέσμου Επιζησάντων 361 Τάγματος Πεζικού 1974, κ. Αδάμος Κούτρας, έκαμε λόγο για σημαντική προσθήκη και χρέος που έχει εξοφληθεί προς την μνήμη των αιχμαλώτων του πολέμου, ενώ ο Πρόεδρος του Σωματείου «Φίλοι του Αγίου Θεοδώρου» Πιτσιλιάς, κ. Άκης Ζίττης, υπογράμμισε την προσπάθεια του συγγραφέα να αποκαταστήσει την μνήμη των αιχμαλώτων στη συνείδηση της κυπριακής κοινωνίας. Στο δικό της χαιρετισμό εκ μέρους της οικογένειας του συγγραφέα, η θυγατέρα του, κα Μύρια Πολυδώρου, έθεσε το ερώτημα περί της έννοιας του πατριωτισμού, σημειώνοντας πως μάλλον αυτή η έννοια πλέον είναι συγκεχυμένη.

Ο κεντρικός ομιλητής της εκδήλωσης, Διευθυντής του Παττίχειου Δημοτικού Μουσείου, Ιστορικού Αρχείου, Κέντρου Μελετών Λεμεσού και Εκδότης του βιβλίου, κ. Μίμης Σοφοκλέους, στάθηκε ιδιαίτερα στη διασύνδεση του βιβλίου εξ’ όσων αφορά την αιχμαλωσία του 1974, με την διαρκή αιχμαλωσία όπως συναντάται ιστορικά στον ελληνικό χώρο από τα αρχαία χρόνια μέχρι σήμερα. Ως εκ τούτου, αναφέρθηκε στην «Ιστορία ενός αιχμαλώτου» του Στρατή Δούκα κατά το 1922 και την αιχμαλωσία των Μικρασιατών, ενώ δεν παρέλειψε να παραπέμψει στον ιστορικό Θουκυδίδη, ο οποίος περιγράφει πως δέκα χιλιάδες Αθηναίοι βρέθηκαν αιχμάλωτοι να θρυμματίζουν πέτρες στα ορυχεία της Σικελίας, ένεκα μιας αποτυχημένης και καθόλου αιτιολογημένης εκστρατείας. Καταλήγοντας, ο κ. Σοφοκλέους υπογράμμισε πως τα βιβλία που γράφονται από Κύπριους που υπήρξαν αιχμάλωτοι πολέμου, είναι αναπόσπαστο μέρος του «Φακέλου της Κύπρου», αλλά συνάμα ειρηνικό κάλεσμα και μήνυμα ελπίδας, διότι εκείνοι πρώτοι γνωρίζουν ότι πόλεμος σημαίνει ένας νεκρός σε κάθε σπίτι.

**Τέλος Ανακοίνωσης**